Covid-19 in nog ŉ Afrikaland bevestigFoto: (AP Photo/Lee Jin-man) Senegal is die vierde Afrikaland om ŉ geval van die koronavirus, oftewel Covid-19, aan te meld. Volgens die Wêreldgesondheidsorganisasie (WGO) het Armenië, Tsjeggië, die Dominikaanse Republiek, Luxemburg, Ysland en Indonesië ook in die afgelope 24 uur gevalle aangemeld. Daar is nou reeds amper 89 000 gevalle wêreldwyd en meer as 3 000 sterftes. Lande buite China wat tans die ergste geraak word deur Covid-19 is Suid-Korea, Iran en Italië. In Suid-Korea is daar reeds meer as 4 800 gevalle en 28 sterftes aangemeld. Senegal het Maandag sy eerste geval van die virus aangemeld. Die pasiënt is ŉ Franse burger wat in Senegal woon en op 26 Februarie na Dakar teruggekeer het ná ŉ besoek aan Frankryk. Hy sterk tans in ŉ hospitaal in Dakar aan. Algerië het intussen nog twee gevalle aangemeld. Egipte en Nigerië is die ander twee Afrikalande wat reeds gevalle aangemeld het. “Met Afrikalande wat gevalle bevestig, is die virus nie meer net ŉ bedreiging vir die vasteland nie maar ŉ werklikheid,” het dr. Matshidiso Moeti, die WGO se streekdirekteur in Afrika, gesê. “Ons werk nou saam met lande in die streek om te verseker dat maatreëls ingestel word om te keer dat die virus verder versprei.” Intussen is daar steeds geen bevestigde gevalle van Covid-19 in Suid-Afrika aangeteken nie. Volgens die Nasionale Instituut vir Oordraagbare Siektes (Nios) is daar tot 2 Maart altesaam 160 mense vir die virus getoets, maar al die uitslae was negatief. Foto: (Choi Soo-ho/Yonhap via AP) “Ons het egter met kommer kennis geneem van die ontstellende stigmatisering van mense uit die geraakte gebiede, wat nou lande in Asië, Europa en die Midde-Ooste insluit. “Stigma het die potensiaal om mense te oortuig om hul siekte weg te steek om diskriminasie te ontduik en hulle dan te verhoed om gesondheidsorg te kry. Dit kan lei tot probleme om die verspreiding van Covid-19 te identifiseer en te beheer as dit hierheen versprei,” het Sinenhlanhla Jimoh, woordvoerder van Nios, gesê. “Gegewe dat Covid-19 ŉ nuwe siekte is, is dit te verstane dat die moontlikheid dat dit na Suid-Afrika kan kom, verwarring en angs by die publiek kan veroorsaak.” Jimoh het gesê enigiemand met simptome wat met asemhalingsiektes verband hou, waaronder hoes, koors en asemhalingsprobleme, en wat onlangs gereis het na lande waar die virus reeds aangemeld is, moet vroegtydig mediese hulp soek en inligting oor hul reisgeskiedenis met gesondheidsorgverskaffers deel.